Foto’s: Ramaphosa soos ŉ koning in Brittanje ontvangCatherine, die prinses van Wallis, en pres. Cyril Ramaphosa klink ‘n glasie tydens die staatsbanket. (Foto: Aaron Chown/AFP) Terwyl hy op eie bodem onder verdenking is dat hy ŉ misdaad verbloem het, is koetse vandeesweek blink gepoets en die rooi tapyt behoorlik uitgerol tydens pres. Cyril Ramaphosa se ampsbesoek van twee dae aan die Verenigde Koninkryk. Maroela Media het vroeër berig dat Ramaphosa koning Charles III se eerste gas op ŉ koninklike staatsbesoek is nadat hy dekades lank ŉ ondersteunende rol gespeel het vir sy ma, Elizabeth II, wat in September vanjaar dood is. “Koninklike staatsbesoeke is ter bevordering van bilaterale betrekkinge en dien ook as ŉ simbool van respek en van die belangrikheid wat die Verenigde Koninkryk aan sy betrekkinge met ŉ bepaalde land toeskryf,” het Ramaphosa oor sy besoek gesê. Die president is Maandag deur ŉ Britse militêre erewag ingewag en volg sedertdien ŉ program vol seremoniële prag en praal. ŉ Geweersaluut is afgevuur terwyl koning Charles III en sy vrou, Camilla, koningin-gemalin, Ramaphosa tydens ŉ seremoniële verwelkoming by die Horse Guards Parade ingewag het. Die troonopvolger, prins William, nou die prins van Wallis, en sy vrou Kate Middleton, die prinses van Wallis, het ook hier aangesluit om Ramaphosa te verwelkom. Die koning het sy gas kort daarna in ŉ koetsoptog vir ŉ besoek aan Buckingham-paleis se prentegalery vergesel, waar Ramaphosa volgens die BBC na ŉ foto van koningin Elizabeth II en oudpres. Nelson Mandela by ŉ staatsbanket in 1996 as “lieflik” verwys het. Koning Charles III en Camilla, die koningin-gemalin, wys vir pres. Ramaphosa die foto van oudpres. Nelson Mandela en koning Elizabeth II. (Foto: Twitter/The Royal Family) Die nuwe monarg het ook opgemerk dat die president “gelukkig was om albei te kon ken”. Ramaphosa is daarna genooi om ŉ spesiale uitstalling van items uit die koninklike versameling wat met Suid-Afrika verband hou te besigtig. Hier het hy ŉ brief gelees wat ŉ jong prinses Elizabeth aan haar ouma, koningin Mary, in 1947 geskryf het tydens die koninklike gesin se besoek aan Suid-Afrika. Sy het haar indrukke van die invaar in Kaapstad se hawe gedeel: “…toe Tafelberg my oog vir die eerste keer vang, kon ek skaars glo dat enigiets so mooi kan wees.” Ramaphosa het ook ŉ besoek afgelê by die nabygeleë Westminster-abdy, waar hy ŉ krans gelê het by die graf van die onbekende vegter en ook die gedenksteen besigtig het wat vir Mandela in die abdy geplaas is. Ramaphosa lê ‘n krans by die graf van die onbekende vegter in Westminster-abdy. (Foto: Stefan Rousseau/POOL/AFP) Ramaphosa het later die Britse parlement toegespreek in die sierlike koninklike galery van die Westminster-paleis en oor die impak van korrupsie in sy land, insluitend die uitwerking wat dit op die presidensie self het, gepraat. Ramaphosa het later die Britse parlement toegespreek. (Foto: Twitter/The Presidency of South Africa) Hy het ryk nasies ook aangemoedig om meer kwesbare lande teen klimaatsverandering te help red en verder ook gevra dat meer Suid-Afrikaanse studente toegelaat word om hul nagraadse studies in Brittanje voort te sit. Suid-Afrika en die Verenigde Koninkryk se handelsbande is Dinsdagaand by ŉ spoggerige staatsbanket versterk waar proteas wat uit versiersuiker gemaak is spesiaal tussen peuselhappies gepronk het. Die koning het tydens sy heildronk die moeilike nalatenskap van kolonialisme erken en gesê daar is “aspekte van daardie geskiedenis wat diep hartseer ontlok”. What’s been cooking in the kitchens at Buckingham Palace for the State Visit? ????‍???????????? The national flowers of South Africa, Protea, have been recreated out of sugar and painted with edible colouring, which will be presented at the State Banquet alongside petit fours and coffee. pic.twitter.com/roQxRDNqpd — The Royal Family (@RoyalFamily) November 21, 2022 “Ons moet die onregte erken wat ons verlede gevorm het as ons die krag van ons gemeenskaplike toekoms wil ontsluit,” het die koning gesê. Kate Middleton het oudergewoonte die koppe laat draai tydens haar eerste staatsbanket in haar nuwe hoedanigheid as prinses van Wallis. Die prinses het ŉ stylvolle wit Jenny Packham-skepping met skouerkussings, ŉ mantelkraag en blink aksente gekies en haar uitrusting met die Lover’s Knot-tiara, ŉ gunsteling van prinses Diana, asook ŉ pêrelarmband wat aan koningin Elizabeth II behoort het, afgerond. Ramaphosa se besoek is Woensdag voortgesit met ŉ besoek aan die koninklike botaniese tuin sowel as middagete saam met die nuwe Britse premier, Rishi Sunak, by 10 Downing Street. President @CyrilRamaphosa and HRH The Earl of Wessex visited @kewgardens to celebrate its partnership with @SANBI_ZA and highlight future collaboration on conservation and biodiversity.#UKSAStateVisit pic.twitter.com/eyTammxi62 — UK in South Africa???????? (@ukinsouthafrica) November 23, 2022 Ramaphosa sal daarna die koning by Buckingham-paleis groet en terugkeer na Suid-Afrika waar ŉ kragkrisis, klagtes en ANC-leierskapstryd hom inwag. Bykomende bronne: AFP, BBC, People.